Priešgaisrinės apsaugos ir gelbėjimo departamentas

Priešgaisrinės apsaugos ir gelbėjimo departamentas – vidaus reikalų sistemos centrinė įstaiga, kurios paskirtis – įgyvendinti valstybės politiką priešgaisrinės bei civilinės saugos ir gelbėjimo darbų srityse.

Valstybinės priešgaisrinės gelbėjimo tarnybos sistema 

Lietuvoje Valstybinės priešgaisrinės gelbėjimo tarnybos sistemą sudaro:
 Priešgaisrinės apsaugos ir gelbėjimo departamentas – įstaiga, padedanti departamento direktoriui formuoti ugniagesių gelbėtojų veiklos strategiją ir kontroliuoti jos įgyvendinimą, taip pat organizuoti ir įgyvendinti teritorinių įstaigų valdymą;
 Teritorinės priešgaisrinio gelbėjimo įstaigos – priešgaisrinės gelbėjimo valdybos ir priešgaisrinės gelbėjimo tarnybos, vykdančios teisės aktais jiems pavestas funkcijas nustatytoje teritorijoje.
 Ugniagesių profesinio ugdymo įstaigos – departamento direktoriaus steigiami profesinio ugdymo padaliniai, užtikrinantys pareigūnų profesinį tobulinimą.
 Specializuotos priešgaisrinės apsaugos ir gelbėjimo įstaigos – neteritoriniu principu steigiami padaliniai, vykdantys teisės aktais jiems pavestas tam tikras (specialiąsias) funkcijas.

Struktūra 

 Priešgaisrinės apsaugos ir gelbėjimo departamentas;
 Departamento teritoriniai struktūriniai padaliniai – 5 priešgaisrinės gelbėjimo valdybos:
 Kauno priešgaisrinė gelbėjimo valdyba;
 Klaipėdos priešgaisrinė gelbėjimo valdyba;
 Panevėžio priešgaisrinė gelbėjimo valdyba;
 Šiaulių priešgaisrinė gelbėjimo valdyba;
 Vilniaus priešgaisrinė gelbėjimo valdyba;
 Priešgaisrinės apsaugos ir gelbėjimo departamentui pavaldžios įstaigos:
 Specializuotos įstaigos
 Ugniagesių gelbėtojų mokykla;
 Gaisrinių tyrimų centras;
 Bendrasis pagalbos centras.

Istorija 

1990 m. gegužės 29 d. įsteigtas Priešgaisrinės apsaugos departamentas, pertvarkius Lietuvos Respublikos vidaus reikalų ministerijos Priešgaisrinės apsaugos valdybą. 1994 m. departamentas perėmė gelbėjimo avarijų metu funkciją iš Lietuvos Respublikos krašto apsaugos ministerijos Civilinės apsaugos departamento.

1999 m. įstaiga reorganizuota į Priešgaisrinės apsaugos ir gelbėjimo departamentą. 2000 m. savivaldybėms (išskyrus miestų savivaldybes) buvo perduotos departamentui priklausiusios ugniagesių gelbėtojų komandos (išskyrus tas, kurios veikė savivaldybių centruose), kurios tapo pavaldžios savivaldybių priešgaisrinėms tarnyboms.

2005 m. prijungtas Civilinės saugos departamentas, 2006 m. – Bendrasis pagalbos centras. 2006 m. įvykdžius išstatutinimą, pertvarkyti administracijos padaliniai.

2008 m. apskričių priešgaisrinės gelbėjimo tarnybos pertvarkytos į departamentui pavaldžias apskričių priešgaisrines gelbėjimo valdybas, o Priešgaisrinės apsaugos ir gelbėjimo departamento Specialioji priešgaisrinė gelbėjimo tarnyba tapo departamentui pavaldžia Specialiąja priešgaisrine gelbėjimo valdyba. 2010 m. departamentas perėmė civilinės saugos koordinavimą iš apskričių viršininkų administracijų.

2016 m. savivaldybių priešgaisrinės gelbėjimo tarnybas ėmė papildyti savanoriai ugniagesiai, o šios tarnybos iš departamento perėmė ne savivaldybių centruose buvusias ugniagesių komandas.

2019 m. apskričių priešgaisrinės gelbėjimo valdybos ir priešgaisrinės gelbėjimo valdybos ar tarnybos svarbių objektų apsaugai prijungtos prie departamento ir tapo jo teritoriniais padaliniais, o Specialioji priešgaisrinė gelbėjimo valdyba buvo panaikinta.

Direktoriai 

 Julius Kraujelis – 1990–1994 m.
 Kazys Zulonas – 1994–2006 m.
 Remigijus Baniulis – 2006–2016 m.
 Kęstutis Lukošius – 2017–2019 m.
 Saulius Greičius – nuo 2019 m.

Šaltiniai

Nuorodos 

Priešgaisrinės apsaugos ir gelbėjimo departamento interneto svetainė 

Lietuvos Respublikos vidaus reikalų ministerija